Mestská sporiteľňa na Námestí SNP v Bratislave

Mestská sporiteľňa na Námestí SNP v Bratislave je stavba od architekta Juraja Tvarožka. Bola realizovaná od októbra 1930 do decembra 1931 staviteľmi J. Berným a A. Krausom. Nachádza sa na Námestí SNP 18 v Bratislave. V súčasnosti je v objekte pobočka Slovenskej sporiteľne. 
Koncom 20. rokov sa na najväčšom bratislavskom námestí započalo s výstavbou budovy, ktorá „...znamená vo vývojovej smernici slovenskej architektúry pokrok väčší než by nám ho prinieslo desaťročie ,je skokom dopredu!“ Výraz, ktorý Mestskej sporiteľni dal jej autor nie je seriózny, aký by sa čakalo od banky, ale je v ňom cítiť moderna. Túto zákazku získal Juraj Tvarožek od svojho brata Tomáša, ktorý bol riaditeľom Mestskej sporiteľne.
Poloha.
Objekt je situovaný na pozdĺžnej užšej nárožnej parcele. 
Kompozičné riešenie.
Suterén a dve nadzemné podlažia zastavujú celú parcelu. Ďalšie štyri podlažia tvoria hlavnú priečelnú hmotu budovy, pričom do hĺbky pozemku pokračujú dvomi bočnými krídlami. 
Dispozičné riešenie.
Na prízemí stredom budovy prechádza pasáž s 18-timi obchodnými jednotkami. Na prvom poschodí sa nachádza vkladová hala a kancelárie, na druhom poschodí kancelárie a na ďalších štyroch poschodiach sa pôvodne nachádzali kancelárie a byty. Vkladová hala druhého poschodia je presvetlená sklobetónovým stropom, nad ktorým sa nachádza vnútorný dvor. Celkovo má objekt 6 nadzemných podlaží.
Konštrukčno-stavebné riešenie.
Konštrukciu tvorí oceľobetónový skelet. Objekt je postavený na 7,5 m hlbokej naplavenine. Z tohto dôvodu je stavba založená na 584 železobetónových pilótach. Na tejto stavbe ako prvej na Slovensku bola použitá sklenená fasáda zavesená na oceľobetónovom skelete. Okná fasády sú oceľové, obklad je z farebného skla Mirotax.
Interiér.
Interiér je so stavebným výrazom stavby, sú v ňom použité vysoko kvalitné materiály (ušľachtilý kameň, nehrdzavejúca oceľ, sklo). Na hlavnom schodisku a vo vstupe do vkladovej haly bol použitý levický zlatý ónyx. Nábytok je skôr hutný prierezmi štvorcových proporcií.
Tvarožek touto nadčasovou stavbou predznamenal budúci vývoj architektúry na Slovensku a plne uplatnil pokrok svetového vývoja. V časopise Slovenský staviteľ sa vtedy písalo: „..budúcnosť patrí funkcionalizmu“ . Pri návrhu Tvarožek plne využil voľnosť tvorby, ktorú mu poskytol jeho brat Tomáš Tvarožek.
Pri vchode boli do interiéru k dverám po poslednej rekonštrukcii v roku 2017 opäť vrátené na pôvodné miesto mramorové plastiky významného bratislavského sochára Alojza Rigeleho, symbolizujúce Prácu a Sporivosť. Podobne ako sochy, aj vstupný vchod do pobočky bol zrekonštruovaný do pôvodného tvaru a kruhový turniket nahradili vstupné dvere.
Rekonštrukcia.
Koncom 90. rokov 20. storočia bola budova Mestskej sporiteľne obnovená podľa návrhu ateliéru Jána Bahnu. Po celý čas existencie objekt slúži sporiteľni. Dnes je objekt monofunkčný.
V roku 2017 Slovenská sporiteľňa zrealizovala podľa projektov Architektonického štúdia SIEBERT + TALAŠ ďalšiu obnovu bankovej haly, ktorá bola tiež vyvolaná novými prevádzkovými potrebami.
Pamiatka.
Budova Mestskej sporiteľne je zapísaná v registri] modernej architektúry DOCOMOMO – medzinárodnej organizácie na výskum, ochranu a dokumentáciu moderných pamiatok.